Na temelju članka 8. stavka 1. Odluke o Stipendiji Grada Zagreba za učenike i studente s invaliditetom (Službeni glasnik Grada Zagreba 30/26),

gradonačelnik Grada Zagreba raspisuje

N A T J E Č A J
ZA DODJELU STIPENDIJE GRADA ZAGREBA
 ZA UČENIKE S INVALIDITETOM
  ZA ŠKOLSKU GODINU 2026./2027.

1. Za školsku godinu 2026./2027. redovitim učenicima srednjih škola dodijelit će se 100 Stipendija Grada Zagreba za učenike s invaliditetom (u nastavku teksta: Stipendija).

2. Pravo sudjelovanja na Natječaju za dodjelu Stipendije imaju učenici koji ispunjavaju sljedeće uvjete:
- da su osobe s invaliditetom registrirane u Registru osoba s invaliditetom;
- da su državljani Republike Hrvatske;
- da su redoviti učenici srednje škole u Gradu Zagrebu, odnosno Zrakoplovne tehničke škole Rudolfa Perešina u Velikoj Gorici;
- da imaju prijavljeno prebivalište u Gradu Zagrebu neprekidno najmanje jednu godinu prije objave Natječaja;
- da nisu, osim iz opravdanih razloga, koje procjenjuje Povjerenstvo za dodjelu Stipendije Grada Zagreba za učenike i studente s invaliditetom, a dokazuju se odgovarajućom dokumentacijom, ponavljali razred u srednjoj školi.

3. Stipendija se dodjeljuje za vrijeme trajanja statusa redovitog učenika za tekuću školsku godinu, a najduže u trajanju od deset mjeseci, računajući od 1. rujna 2026. 
Stipendija mjesečno iznosi 380,00 eura neto.

4. Kriteriji za utvrđivanje liste kandidata za dodjelu Stipendije su:
    OSNOVNI KRITERIJI:
- vrsta i težina invaliditeta – oštećenja funkcionalnih sposobnosti i oštećenje organizma (ukoliko potvrda o upisu u Registar osoba s invaliditetom ne sadrži podatak o postotku oštećenja organizma ili stupnju težine invaliditeta - težine oštećenja funkcionalnih sposobnosti, bodovat će se kao invaliditet od 20%, 30% ili 40% ili I. stupnja oštećenja funkcionalnih sposobnosti)
- uspjeh u školovanju;
- izvannastavna i izvanškolska postignuća u prethodne dvije školske godine u jednom od nastavnih predmeta u području znanosti, umjetnosti ili sporta (sudjelovanja i nagrade na državnim, međunarodnim i svjetskim natjecanjima kojima je prethodila selekcija natjecatelja na nižim razinama natjecanja - za državno natjecanje to je županijsko natjecanje, osim državnih natjecanja učenika strukovnih škola u disciplinama u kojima je školsko izlučno natjecanje, a za međunarodno i svjetsko natjecanje to je državno natjecanje kojem je prethodila selekcija natjecatelja na županijskom natjecanju, a za natjecanja u sportu to su prvenstva Republike Hrvatske i međunarodna prvenstva, druge vrijedne nagrade i priznanja), kao i kontinuirano sudjelovanje u izvanškolskim i izvannastavnim aktivnostima iz područja sporta, znanosti ili umjetnosti najmanje 2 godine.

DODATNI KRITERIJ:
· socioekonomski status (vidi točku 7., Tablicu 2. točku 4.)

Kandidati će se prvenstveno rangirati na temelju bodova ostvarenih prema osnovnim kriterijima, a ako više kandidata na temelju osnovnih kriterija ostvari isti broj bodova kao zadnji kandidat na rang-listi, oni će se rangirati i po dodatnom kriteriju – socioekonomskom statusu. Ako i nakon primjene dodatnog kriterija više kandidata ostvari isti broj bodova kao zadnji na rang-listi, na rang-listu uvrštavaju se svi kandidati koji su po dodatnom kriteriju ostvarili isti broj bodova.

5. Iz jednog kućanstva Stipendiju mogu ostvariti najviše dva kandidata, osim u slučaju nedodijeljenih Stipendija u pojedinim kategorijama kandidata u kojem i treći član iz istog kućanstva može ostvariti Stipendiju.
Kandidati ne mogu ostvariti Stipendiju za isti razred za koji im je već bila dodijeljena, kao ni za već stečenu kvalifikaciju na razini srednjoškolskog obrazovanja, osim ako su kvalifikaciju stekli završetkom srednjoškolskog obrazovanja u umjetničkom području.
Korisnik Stipendije za vrijeme korištenja Stipendije mora imati prijavljeno prebivalište na području Grada Zagreba.
Korisnik Stipendije ne može istodobno biti korisnik neke druge novčane stipendije financirane javnim sredstvima.

6. Natječaj se objavljuje na internetskoj stranici Grada Zagreba, www.zagreb.hr. 

Prijave na Natječaj podnose se od srijede 30. rujna 2026., od 13.00 sati, do četvrtka, 29. listopada 2026., do 13.00 sati. 
Izvan ovog vremena neće biti moguće podnijeti prijavu na Natječaj. 

Prijave na Natječaj s potrebnom dokumentacijom podnose se Gradskom uredu za obrazovanje, sport i mlade na jedinstvenom elektroničkom obrascu putem aplikacije „eStipendije“, klikom na ikonu naziva „e-Stipendije“ dostupnu na poveznici: https://e-pisarnica.zagreb.hr/ePisarnica/#/home?id=53935d9c-f278-4387-9bb3-fd073cc2d75e

Obrazac je potrebno ispuniti i učitati svu potrebnu prijavnu dokumentaciju.  

Za elektroničku predaju prijave neophodno je posjedovati:
- NIAS dostupne vjerodajnice za prijavu u sustav,
- adresu elektroničke pošte (e-mail).

NAPOMENA: Prijavu na Natječaj za maloljetne kandidate podnosi njihov zakonski zastupnik korištenjem vlastite elektroničke vjerodajnice.
	
Prijave poslane zemaljskom poštom ili elektroničkom poštom (e-mailom) ili dostavljene osobno u papirnatom obliku neće se uzimati u obzir.

Prijava završava pritiskom na „Pošalji prijavu“. Do tada je moguće prijavu uređivati i pohranjivati u aplikaciji pritiskom na „Spremi“ unutar propisanog roka za predaju prijave na Natječaj. Nakon što je prijava uspješno poslana, na adresu elektroničke pošte koja je navedena u prijavi na Natječaj, bit će dostavljena obavijest elektroničkom poštom iz sustava ePisarnice o zaprimanju prijave s prijamnim štambiljem te naznakom klase, urudžbenoga broja, datuma primitka i PIN-om.
Kao datum podnošenja prijave uzimat će se datum elektroničkog zaprimanja prijave u pisarnici.


Podaci o kandidatu i članovima njegova kućanstva, potrebni radi provjere ispunjavanja uvjeta, kriterija i praćenja ispunjavanja obveza iz Uvjeta stipendiranja, preuzimaju se i provjeravaju iz službenih javnih registara nadležnih tijela državne uprave ili javnopravnih tijela.
Kandidat je dužan, na zahtjev nadležnog gradskog upravnog tijela, dostaviti dodatne podatke ili dokumentaciju ako se pojedini podaci ne mogu pribaviti iz službenih evidencija ili ako njihovu točnost nije moguće utvrditi službenim putem.
Prijavom na Natječaj kandidati daju suglasnost nadležnom gradskom upravnom tijelu da se njihovi osobni podaci mogu prikupljati, provjeravati, obrađivati, koristiti, čuvati i objavljivati na prijedlogu rang-liste odnosno na popisu kandidata i popisu podnositelja koji će biti objavljeni na internetskoj stranici Grada Zagreba te daju suglasnost da se osobni podaci mogu obrađivati, koristiti, čuvati i preuzimati iz državnih registara i drugih informacijskih sustava, a u svrhu ostvarivanja prava na Stipendiju Grada Zagreba za školsku godinu 2026./2027., korištenja odnosno isplate Stipendije i izvršavanja obveza iz Uvjeta stipendiranja.  
Kandidati daju suglasnost nadležnom gradskom upravnom tijelu za prikupljanje i korištenje kontakt podataka u svrhu ostvarivanja prava na Stipendiju, korištenja, odnosno isplatu Stipendije i izvršavanja obveza iz Uvjeta stipendiranja, a koji su prilog ovom Natječaju.


Dopuna prijave na Natječaj:
Kandidat može samoinicijativno dopuniti prijavu na Natječaj pod istom klasom pod kojom je prijava zaprimljena u sustav, i to do isteka roka za podnošenje prijava.
Nakon isteka vremenskog roka za prijavu, sustav eStipendija se zaključava i više neće biti dostupan za podnošenje prijava na Natječaj niti za samoinicijativno dopunjavanje prijave. 
Ako nadležno gradsko upravno tijelo utvrdi da prijavi na Natječaj nedostaje neki dokaz o ispunjavanju uvjeta za sudjelovanje na Natječaju (vidi točku 7. Tablicu 1.) i/ili dokaz o ispunjavanju kriterija, a koje je kandidat prijavio, pozvat će kandidata putem elektroničke pošte, da u roku od 8 dana od primitka poziva dopuni dokumentaciju putem aplikacije „eStipendije“. Ako kandidat ne dopuni dokumentaciju s dokazom o ispunjavanju uvjeta u navedenom roku, prijava će biti odbačena kao nepotpuna. Ako kandidat ne dopuni dokumentaciju s dokazom o ispunjavanju kriterija u navedenom roku, neće mu biti dodijeljeni bodovi za taj kriterij.

Dopuna dokumentacije podnosi se isključivo na elektroničkom obrascu putem aplikacije eStipendije, na isti način kao što je poslana i prijava na Natječaj (potrebno je učitati u sustav i ništa se ne šalje u tiskanom obliku).

Kandidat je dužan, na zahtjev nadležnog gradskog upravnog tijela, dostaviti dodatne podatke ili dokumentaciju ako se pojedini podaci ne mogu pribaviti iz službenih evidencija ili ako njihovu točnost nije moguće utvrditi službenim putem.
                        
7. Potrebna prijavna dokumentacija učitava se u online obrazac prijave dostupan na službenoj internetskoj stranici Grada Zagreba na poveznici: https://e-pisarnica.zagreb.hr/ePisarnica/#/home?id=53935d9c-f278-4387-9bb3-fd073cc2d75e. 

Potrebna prijavna dokumentacija obuhvaća:

	Tablica 1. - DOKAZI O ISPUNJAVANJU UVJETA NATJEČAJA ZA KANDIDATA:

	1) potvrdu o upisu u Registar osoba s invaliditetom u kojoj je navedeno postojanje invaliditeta s utvrđenim postotkom oštećenja organizma ili stupnjem težine invaliditeta - težine oštećenja funkcionalnih sposobnosti ili nalaz i mišljenje tijela vještačenja ili rješenje o invaliditetu i težini oštećenja 
2) domovnica ili elektronički izvod iz knjige državljana;
3) uvjerenje o prebivalištu za kandidata ne starije od dana objave Natječaja ili elektronički zapis o prebivalištu ne stariji od dana objave Natječaja;
4) izvadak iz matice rođenih ili elektronički izvod iz matice rođenih (ne stariji od dana objave Natječaja);
5) dokazi o školovanju i dosadašnjem uspjehu kandidata.
Podaci o školovanju se automatski dohvaćaju iz sustava e-Matica (centralizirani sustav Ministarstva znanosti, obrazovanja i mladih) i kandidat ih NE UČITAVA ako:
- je prethodno obrazovanje završio u Republici Hrvatskoj;
- je sve prethodne razrede redovito završio bez ponavljanja odnosno svaki razred pohađao jednu školsku godinu;
- pohađa srednju školu i program koji je prvotno upisao (nije mijenjao školu ni program).
[bookmark: _GoBack]U ostalim specifičnim situacijama iz sustava e-Matica nije moguće dohvatiti podatke o prethodnom uspjehu kandidata te je u tim slučajevima OBVEZNO UČITATI:
         - svjedodžbe svih prethodnih razreda srednje škole (za kandidate viših razreda srednje škole);
         - svjedodžbe 7. i 8. razreda osnovne škole (za kandidate prvog razreda srednje škole).






	Tablica 2. – OSTALI DOKAZI:

	1) potvrda o redovnom upisu u drugu srednju školu u školskoj godini 2026./2027. odnosno potvrda o redovnom upisu na studij – ako je kandidat učenik još jedne srednje škole ili student nekog visokog učilišta;
2) dokazi o izvannastavnim i izvanškolskim postignućima u prethodne dvije školske godine u jednom od nastavnih predmeta u području znanosti, umjetnosti ili sporta (potvrde o sudjelovanju ili nagradama na državnim, međunarodnim i svjetskim natjecanjima kojima je prethodila selekcija natjecatelja na nižim razinama natjecanja – za državno natjecanje to je županijsko natjecanje, osim državnih natjecanja učenika strukovnih škola u disciplinama u kojima je školsko izlučno natjecanje, a za međunarodno i svjetsko natjecanje to je državno natjecanje kojem je prethodila selekcija natjecatelja na županijskom natjecanju, a za natjecanja u sportu to su državna i međunarodna prvenstva te dokazi o drugim vrijednim nagradama i priznanjima, NE rezultate natjecanja.) – ako kandidat ima izvannastavna i izvanškolska postignuća;
3) potvrda sportskog kluba ili sportskog saveza ili potvrda o završenom stupnju stranog jezika ili potvrdu o sudjelovanju u dramskoj, likovnoj, ekološkoj aktivnosti, glazbenoj, tehničko-informatičkoj aktivnosti ili potvrdu galerije, udruge, centra za kulturu, kazališta ili druge ustanove u kojoj se aktivnost provodi – ako je kandidat kontinuirano sudjelovao u izvanškolskim i izvannastavnim aktivnostima iz područja sporta, znanosti ili umjetnosti najmanje 2 posljednje godine.

4) socioekonomski status kandidata (DODATNI KRITERIJ) uzet će se u obzir samo ako je više kandidata na temelju osnovnih kriterija ostvarilo isti broj bodova kao zadnji kandidat na rang-listi i ako ga je kandidat prijavio te ako su priloženi dokazi iz niže navedenih točaka A), B), C) i D). 

NAPOMENA: Za socioekonomski status koji se prijavljuje najprije je potrebno ručno unijeti podatke u tablicu Izjava o članovima kućanstva, a koja je obvezni dio prijave.

A) ako prosječni mjesečni prihod po članu zajedničkog kućanstva, ostvaren u razdoblju od 1. siječnja do 30. lipnja 2026. godine ne prelazi iznos od 441,44 eura:
A.1. uvjerenja o prebivalištu ne starije od dana objave Natječaja, za kandidata i sve članove kandidatova kućanstva ili elektroničke zapise o prebivalištu ne starije od dana objave Natječaja. 

NAPOMENA: Prosječni mjesečni prihod po članu zajedničkog kućanstva čini zbroj oporezivih neto dohodaka i drugih neoporezivih primitaka svih članova zajedničkog kućanstva prema propisima o porezu na dohodak osim primitaka učenika i studenata na školovanju za rad preko učeničkih i studentskih udruga. Drugi neoporezivi primitci su: primici od kamata po obveznicama koji su obračunati nakon 1. siječnja 2016. te kamata po dužničkim vrijednosnim papirima i instrumentima tržišta novca i primici po osnovi ugovora životnog osiguranja, primici po osnovi kapitalnih dobitaka od otuđenja financijske imovine ako to nije djelatnost poreznog obveznika koje ne podliježu oporezivanju sukladno odredbi članka 67. stavka 8. Zakona o porezu na dohodak i primici po osnovi otkupa udjela u Fondu hrvatskih branitelja iz Domovinskog rata i članova njihovih obitelji, obiteljske mirovine i invalidnine koje djeca ostvaruju nakon smrti roditelja prema zakonu kojim se uređuje mirovinsko osiguranje i zakonu kojim se uređuju prava hrvatskih branitelja iz Domovinskog rata i članova njihovih obitelji, prigodne nagrade, do propisanog iznosa (božićnica, naknada za godišnji odmor i sl.) za tekuće porezno razdoblje, obiteljske mirovine odnosno novčane naknade u visini obiteljske mirovine ostvarene prema Zakonu o pravima hrvatskih branitelja iz Domovinskog rata i članova njihovih obitelji, primici fizičkih osoba po osnovi izravnih plaćanja u poljoprivredi sukladno posebnim propisima po osnovi kojih se ne utvrđuje dohodak od samostalne djelatnosti, ostale nenavedene naknade plaća koje se isplaćuju na teret državnog proračuna ili na teret sredstava obveznog osiguranja, primici po osnovi dividendi i udjela u dobiti koji ne podliježu oporezivanju, novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.).

B) ako je jedan ili su oba roditelja kandidata umrla, nestala, nepoznata ili kandidat živi u kućanstvu s jednim roditeljem ili je pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi:

 B.1. ako je jedan ili su oba roditelja kandidata umrla, nestala, nepoznata:
· smrtni list ili izvadak iz matice umrlih za preminulog/e roditelja/e;
· potvrda nadležnog tijela o nestalom roditelju/ima;

B.2. ako kandidat živi u kućanstvu s jednim roditeljem:
· uvjerenje o prebivalištu ili elektronički zapis o prebivalištu, ne stariji od dana objave Natječaja, za kandidata i roditelja s kojim kandidat živi;
· pravomoćno rješenje ili pravomoćna presuda o razvodu braka ili rješenje suda o određivanju privremene mjere s kojim će roditeljem dijete stanovati, o ostvarivanju osobnih odnosa s djetetom i radi uzdržavanja ili pravomoćno rješenje suda o povjeravanju djeteta jednom roditelju ili uvjerenje Hrvatskog zavoda za socijalni rad da kandidat živi u kućanstvu s jednim roditeljem, ne starije od dana objave Natječaja;

B.3. ako je kandidat pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi:
· pravomoćno rješenje ili uvjerenje Hrvatskog zavoda za socijalni rad da je kandidat pod skrbništvom i/ili koristi pravo na uslugu smještaja izvan vlastite obitelji, ne starije od dana objave Natječaja;

C) ako kandidat živi u kućanstvu s bratom ili sestrom koji su predškolske dobi ili su u sustavu redovitog osnovnoškolskog, srednjoškolskog ili visokog obrazovanja ili su korisnici prava na inkluzivni dodatak odnosno prava na doplatak za pomoć i njegu ili prava na osobnu invalidninu na temelju propisa iz područja socijalne skrbi (NAPOMENA: pod bratom i sestrom podrazumijevaju se i polubrat i polusestra):

C.1. ako kandidat živi u kućanstvu s bratom ili sestrom koji su predškolske dobi:
·  izvadak iz matice rođenih ili elektronički izvod iz matice rođenih ne stariji od dana objave Natječaja, za svakog brata i sestru;
· uvjerenje o prebivalištu ili elektronički zapis o prebivalištu ne stariji od dana objave Natječaja, za svakog brata i sestru;

C.2. ako kandidat živi u kućanstvu s bratom ili sestrom u sustavu redovitog osnovnoškolskog, srednjoškolskog i visokog obrazovanja:
· izvadak iz matice rođenih ili elektronički izvod iz matice rođenih ne stariji od dana objave Natječaja, za svakog brata i sestru;
· uvjerenje o prebivalištu ili elektronički zapis o prebivalištu ne stariji od dana objave Natječaja, za svakog brata i sestru;

C.3. ako kandidat živi u kućanstvu s bratom ili sestrom koji su korisnici prava na inkluzivni dodatak odnosno prava na doplatak za pomoć i njegu ili prava na osobnu invalidninu na temelju propisa iz područja socijalne skrbi:
· izvadak iz matice rođenih ili elektronički izvod iz matice rođenih ne stariji od dana objave Natječaja, za svakog brata i sestru;
· uvjerenje o prebivalištu ili elektronički zapis o prebivalištu ne stariji od dana objave Natječaja, za svakog brata i sestru;
· rješenje Hrvatskog zavoda za socijalni rad o ostvarenom pravu na inkluzivni dodatak  i obvezno dokaz o posljednjoj isplati (primljena u rujnu ili listopadu 2026.) ili potvrdu Hrvatskog zavoda za socijalni rad da brat ili sestra kandidata ostvaruje pravo na inkluzivni dodatak, ne stariju od dana objave Natječaja
· ili rješenje o priznavanju prava na doplatak za pomoć i njegu ili osobnu invalidninu i obvezno dokaz o posljednjoj isplati (primljena u rujnu ili listopadu 2026.) ili potvrda Hrvatskog zavoda za socijalni rad da brat ili sestra kandidata ostvaruje pravo na doplatak za pomoć i njegu ili osobnu invalidninu, ne starija od dana objave Natječaja; 

D) ako je kandidat roditelj:
D.1. izvadak iz matice rođenih ili elektronički izvod iz matice rođenih za svako dijete kandidata, ne starije od dana objave Natječaja.





8.  Prijedlog rang-liste učenika za dodjelu Stipendije s popisom kandidata čije su prijave potpune i ispunjavaju uvjete Natječaja, ali nisu ostvarili dovoljan broj bodova za uvrštavanje na rang-listu, kao i popis podnositelja čije su prijave nepotpune ili ne ispunjavaju uvjete Natječaja, bit će objavljen na internetskoj stranici Grada Zagreba u roku od 60 dana od dana isteka roka za podnošenje prijava.
Gradonačelnik utvrđuje Konačnu listu kandidata za dodjelu Stipendije.

9. Kandidat s Konačne liste stječe pravo na dodjelu Stipendije prihvaćanjem Uvjeta stipendiranja u sustavu eStipendije, pri čemu se prihvaćanje Uvjeta stipendiranja smatra sklapanjem ugovora o korištenju Stipendije.
Kandidat će imati rok od 8 dana od dana objave Konačne liste na internetskoj stranici Grada Zagreba, da prihvati Uvjete stipendiranja u sustavu eStipendije. Ako kandidat u navedenome roku ne prihvati Uvjete stipendiranja, smatrat će se da ne prihvaća Stipendiju.
Stipendija se isplaćuje nakon prihvaćanja Uvjeta stipendiranja i dostave dokumentacije za isplatu putem sustava eStipendije, mjesečno za prethodni mjesec na račun korisnika Stipendije.

10. Korisnik Stipendije dužan je i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenju. 
Korisnik Stipendije obvezan je u roku od jedne godine nakon završetka školovanja, zaposliti se i raditi na području Grada Zagreba najmanje onoliko vremena koliko je primao Stipendiju.
 Korisnik Stipendije, uz suglasnost davatelja Stipendije, može prihvatiti i zaposlenje izvan Grada Zagreba, na području Republike Hrvatske, čime se oslobađa obveze rada na području Grada Zagreba. 
[bookmark: _Hlk119303793]Obveza zapošljavanja prestaje ako je korisnik Stipendije prijavljen u evidenciji nezaposlenih osoba  Hrvatskog zavoda za zapošljavanje duže od šest mjeseci. 
Kontrolu ispunjavanja obveza odrađivanja radnog staža i prijave statusa u evidenciji nezaposlenih osoba provodi nadležno gradsko upravno tijelo putem registra tijela državne uprave nadležnog za mirovinsko osiguranje i registra javne ustanove nadležne za evidenciju nezaposlenih.

11. Korisnik Stipendije dužan je o svakoj promjeni osobnih i kontakt-podataka, prebivališta, ostvarenju prava na stipendiju od drugog stipenditora i svim drugim promjenama i okolnostima koje utječu na korištenje Stipendije i ispunjavanje obveza iz Uvjeta stipendiranja pisanim putem u roku od 15 dana od nastalih činjenica obavijestiti nadležno gradsko upravno tijelo. Nadležno gradsko upravno tijelo ima pravo provjere točnosti podataka i dokumentacije što ih je dostavio kandidat. 














Prilog:

				UVJETI STIPENDIRANJA

UČENIK KOJI JE OSTVARIO PRAVO NA STIPENDIJU GRADA ZAGREBA ZA UČENIKE I STUDENTE S INVALIDITETOM:
1) dužan je imati status redovitog učenika za vrijeme ostvarivanja prava na Stipendiju i za vrijeme korištenja Stipendije;
2) dužan je imati prijavljeno prebivalište u Gradu Zagrebu za vrijeme ostvarivanja prava na stipendiju i za vrijeme korištenja Stipendije;
3) dužan je u školskoj godini 2026./2027. s prolaznom ocjenom završiti razred za koji je primao Stipendiju te o tome Gradskom uredu za obrazovanje, sport i mlade (u daljnjem tekstu: Ured) dostaviti svjedodžbu o završenom razredu najkasnije do 15. 9. 2027.;
4) dužan je i nakon prestanka korištenja Stipendije obavještavati Ured o tijeku školovanja i zaposlenju;
5) ako učenik nakon završetka školske godine u kojoj je primio Stipendiju, nastavlja školovanje u srednjoj školi, dužan je najkasnije do 15. 9. 2027. dostaviti Uredu potvrdu ili elektronički zapis o upisu u sljedeći razred, a ako nastavlja školovanje na visokom učilištu dužan je potvrdu o upisu ili elektronički zapis dostaviti najkasnije do 31. 10. 2027.;
6) dužan je u roku od jedne godine nakon završetka školovanja zaposliti se i raditi na području Grada Zagreba najmanje onoliko vremena koliko je primao Stipendiju;
7) dužan je, u slučaju zaposlenja izvan Grada Zagreba, na području Republike Hrvatske, podnijeti molbu Uredu za dobivanje suglasnosti za rad na području Republike Hrvatske, čime se oslobađa obveze rada na području Grada Zagreba; 
8) ako je prijavljen u evidenciji nezaposlenih osoba Hrvatskog zavoda za zapošljavanje duže od šest mjeseci neprekidno, o tome je dužan obavijestiti Ured jer time prestaje obveza odrađivanja radnog staža; 
9) dužan je obavijestiti Ured o zapošljavanju u roku od 15 dana od zasnivanja radnog odnosa; 
10) dužan je bez odgode obavijestiti Ured da je odradio radni staž u trajanju onoliko vremena koliko je primao Stipendiju;
11) ne može za vrijeme korištenja Stipendije  Grada Zagreba primati niti jednu drugu stipendiju koja se financira iz javnih izvora;
12) dužan je sve podatke i dokumentaciju u vezi korištenja Stipendije dostaviti Gradskom uredu za obrazovanje, sport i mlade na adresu elektroničke pošte: stipendije@zagreb.hr s naznakom „Stipendija za učenike i studente s invaliditetom“ ili na adresu Zagreb, Ulica Ivana Banjavčića 1A.


VRAĆANJE PRIMLJENOG IZNOSA STIPENDIJE
Korisnik Stipendije dužan je vratiti primljeni iznos Stipendije:
· ako izgubi status redovitog učenika;
· ako je pravo na Stipendiju ostvario na temelju neistinitih ili krivotvorenih podataka;
· ako iz neopravdanih razloga, koje procjenjuje Povjerenstvo za dodjelu Stipendije Grada Zagreba za učenike i studente s invaliditetom, razred za koji je primio Stipendiju završi s općim uspjehom nedovoljan (1); 
· ako se nakon završetka školovanja, u roku od jedne godine, ne zaposli na području Grada Zagreba odnosno, uz suglasnost davatelja Stipendije, izvan Grada Zagreba, na području Republike Hrvatske, i ne odradi radnog staža u trajanju onoliko vremena koliko je primao Stipendiju;
· ako za vrijeme korištenja Stipendije odjavi prebivalište iz Grada Zagreba;
· ako za vrijeme korištenja Stipendije koristi novčanu stipendiju drugog stipenditora financiranu javnim sredstvima;
· ako bez opravdanog razloga i u roku ne dostavi podatke o tijeku školovanja i zaposlenju.

U slučaju djelomičnog ispunjavanja obveze o zapošljavanju, korisnik Stipendije dužan je vratiti primljeni iznos Stipendije u razmjernom dijelu neispunjene obveze.  

Stipendija se vraća jednokratno ili u mjesečnim ratama, a najduže u trostruko dužem trajanju u odnosu na vrijeme korištenja Stipendije.

Ako korisnik Stipendije ne obavijesti Ured ili ne obavijesti Ured u roku da je nastupila neka od gore navedenih okolnosti, a što se naknadnom provjerom utvrdi, Ured će obustaviti isplatu Stipendije ili će po službenoj dužnosti pokrenuti postupak povrata isplaćene Stipendije.

Ako Povjerenstvo, razmatrajući molbu i priloženu dokumentaciju za oslobađanje obveze vraćanja Stipendije, ocijeni da razlozi navedeni u molbi nisu opravdani, Ured će pokrenuti postupak povrata isplaćene Stipendije. 
Kandidat je dužan, na zahtjev Ureda, dostaviti dodatne podatke ili dokumentaciju ako se pojedini podaci ne mogu pribaviti iz službenih evidencija ili ako njihovu točnost nije moguće utvrditi službenim putem.

